นิกเกอิปิดร่วง 235.40 จุด นักลงทุนจับตาข้อมูลศก.ญี่ปุ่น,สหรัฐ
นิกเกอิปิดร่วง 235.40 จุด นักลงทุนจับตาข้อมูลศก.ญี่ปุ่น,สหรัฐ
28 ก.ย. 2558

ดัชนีนิกเกอิตลาดหุ้นโตเกียวปิดร่วงลงในวันนี้ โดยดัชนีนิกเกอิร่วงลง 235.40 จุด หรือ 1.32% ปิดที่ 17,645.11 จุด เนื่องจากนักลงทุนระมัดระวังการซื้อขายก่อนที่ญี่ปุ่นจะเปิดเผยข้อมูลเศรษฐกิจที่สำคัญหลายรายการในสัปดาห์นี้
วอลุ่มการซื้อขายในตลาดอยู่ในระดับต่ำ เนื่องจากนักลงทุนยังระมัดระวังการซื้อขายก่อนที่จะมีการเปิดเผยข้อมูลเศรษฐกิจ
ทั้งนี้ สหรัฐจะเปิดเผยตัวเลขการใช้จ่ายผู้บริโภคในวันนี้ ขณะที่ญี่ปุ่นจะเปิดเผยผลผลิตภาคอุตสาหกรรมในวันพุธ นอกจากนี้ ธนาคารกลางญี่ปุ่นจะเปิดเผยผลสำรวจความเชื่อมั่นทางธุรกิจของกลุ่มผู้ผลิตรายใหญ่ของญี่ปุ่น (ทังกัน) ประจำไตรมาส 3 ในวันพฤหัสบดี
อย่างไรก็ตาม ตลาดลดแรงลบ เนื่องจากนักลงทุนมีมุมมองที่เป็นบวกต่อเศรษฐกิจสหรัฐ หลังจากสหรัฐได้ปรับเพิ่มการประเมินตัวเลขผลิตภัณฑ์มวลรวมภายในประเทศ (จีดีพี) ในไตรมาส 2 สู่ระดับ 3.9% สูงกว่าการประเมินครั้งก่อนที่ระดับ 3.7% รวมทั้งกระแสคาดการณ์ที่ว่า บีโอเจจะเดินหน้าใช้ผ่อนคลายนโยบายการเงินต่อไป หลังจากนายฮารุฮิโกะ คูโรดะ ผู้ว่าการบีโอเจได้เข้าพบนายกรัฐมนตรีชินโซ อาเบะ เมื่อวันศุกร์ที่ผ่านมา
หุ้นบริษัทผลิตยาที่เกี่ยวข้องกับตลาดสหรัฐ ร่วงลง หลังจากหุ้นกลุ่มเวชภัณฑ์ในตลาดสหรัฐร่วงลงอย่างหนักเมื่อสัปดาห์ที่แล้ว ภายหลังจากนางฮิลลารี คลินตัน ผู้สมัครรับเลือกตั้งประธานาธิบดีสังกัดพรรคเดโมแครท ได้ให้คำมั่นว่า จะปรับลดต้นทุนราคายา หากเธอได้รับชัยชนะในการเลือกตั้ง
ทั้งนี้ หุ้นอิซาอิ ร่วงลง 4.4% และหุ้นทาเคดะ ฟาร์มาซูติคอล ดิ่งลง 2.2%